《无诸钓龙台怀古三首 其一》
明代·林鸿

无诸昔建国，赤土疏王封。筑台青冥上，垂钓沧江龙。

乘龙去不返，千载如飞蓬。只今荒台上，寂历多遗踪。

我有太古怀，来吟江上峰。天青海气灭，地古寒烟浓。

潭水绿万丈，秋岑碧千重。登临未能已，落日催孤钟。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。